Vruntlike grote to voren an de vorsichtigen heren borgermestere und rat der stat to Revele. Ik bidde ju to wetende, dat ik juwen bref wol vornomen hebbe in sodanermate, dat gi mit Lamberde van Velen und mit sinem broder nuwerlde nicht ut to stande en hadden, men gut, und dat Lambert vorgescreven ut to stande hadde van sins broders wegen mit dem kopman van Nouwerden, dat he dar gans mit eme ende vruntliken afgescheden were, und dar scholde juwe rat over gewesen hebben und ritter und knechte. Und dar secht Lambert vorgescreven neen to und secht, also kunne gi em dat over tugen mit ritter und mit knechten, des he nicht vor antwarden en kan, so wil he sik dar an genogen laten. Ok vorclaget sik de vorgescreven Lambert, dat juwe kopman sinen broder let up setten vor seerof umme des gudes willen, dat he halp nemen den russen in mines heren des koninges apenbaren krige, des her Torder sin hovet here was. Leven vrundes. Ik bidde ju vruntliken, prove gi, dat gi em geneges likes plichtich weren vor disse vorgescreven sake, wente he hevet dar kost und teringe up gehat, und sine vrunde gemoiget, dat se em dar so vele vor deden, dat he des mochte bekant wesen vor sinen vrunden, ok vor vromeden luden. Dar bidde ik umme und dat he sik vorder mer nicht beclagen en drofte edder de juwe beschedegen, dar he dat don mochte, dat dorfte ik ju wol raden. Nicht mer to desser tit. Gebedet to mi also to juwen vrunde, wente ik gerne do, wat ju lef is, an megelken saken. Her Janeke Hennepmos, voget over Raseborch. Adress: An de erliken, vorsichtigen heren borgermestere und rat der stat to Revel kome desse bref.